|  |
| --- |
| PATVIRTINTA  Kaišiadorių r. Rumšiškių Antano Baranausko gimnazijos direktoriaus 2018 m. birželio 15 d. įsakymu Nr. V-45 |

**KAIŠIADORIŲ R. RUMŠIŠKIŲ ANTANO BARANAUSKO GIMNAZIJOS PEDAGOGŲ ETIKOS KODEKSAS**

I SKYRIUS

BENDROSIOS NUOSTATOS

1. Kaišiadorių r. Rumšiškių Antano Baranausko gimnazijos (toliau – Gimnazija) Pedagogų etikos kodeksas (toliau - Kodeksas) api­brėžia pagrindines profesinės etikos normas, reguliuojančias pedagogų ir jų ugdytinių bei kitų švietimo ar ugdymo įstaigos bendruomenės narių san­tykius; saugančias jų žmogiškąją vertę bei orumą; palaikančias pedagogų profesinės veiklos kokybę bei profesijos garbę; kuriančias pasitikėjimu, atsakomybe ir teisingumu pagrįstą švietimo ir ugdymo įstaigų kultūrą.

2. Kodeksas parengtas vadovaujantis Pedagogų etikos kodeksu, patvirtintu 2018 m. birželio 11 d. Lietuvos Respublikos švietimo ir mokslo ministro įsakymu Nr. V-561 „Dėl pedagogų etikos kodekso patvirtinimo“.

3. Pedagoginės etikos normos apibrėžiamos remian­tis: bendražmogiškomis dorovės normomis; demokra­tinėmis Lietuvos mokyklos tradicijomis; Lietuvos Res­publikos konstitucinėmis nuostatomis bei įstatyminiais aktais; žmogaus bei vaiko teisių nuostatomis.

4. Kodekso normų pagrindą sudaro šie pagrindiniai prin­cipai: žmoniškumas, teisingumas, profesionalumas, at­sakomybė, tolerancija, demokratiškumas, partnerystė ir solidarumas.

**II SKYRIUS**

**PAGRINDINĖS SĄVOKOS**

5. Pagrindinės Kodekse vartojamos sąvokos:

5. 1. **Etika** – tai moralės normos grindžiamos teoriškai, ir kurioms pritariama asmeniškai.

5.2. **Moralė** – tai žmonių elgesį reguliuojančios normos ir principai.

5.3. **Privatus darbuotojo interesas** – turtinis arba neturtinis darbuotojo suinteresuotumas.

5.4. **Vertybė** – idėjos ir įsitikinimai, formuojantys, skatinantys žmogaus būvį ar elgseną.

5.5. **Orumas** – atspindi žmogaus įsisąmonintą savo paties vertingumą.

5.6. **Tolerancija** – pakantus gerbimas kitos nuomonės, požiūrių, įsitikinimų, tikėjimo.

**III SKYRIUS**

**PEDAGOGO ETIKOS KODEKSO TIKSLAI IR UŽDAVINIAI**

6. Kodekso  paskirtis:

6.1. nubrėžti tolerancijos ribas mokyklos narių tarpusavio santykiuose, išryškinti mokytojų, darbuotojų etikos požiūriu vengtiną elgesį;

6.2. esamiems ir naujai priimamiems pedagogams padėti geriau suprasti, palaikyti ir puoselėti svarbiausias vertybes: teisingumą, sąžiningumą, pagarbą žmogui, toleranciją, profesinę, mokslinę bei pilietinę atsakomybę;

6.3. padėti įstaigos pedagogams ir darbuotojams vertinti ir spręsti konkrečius  etinio pobūdžio klausimus.

7. Vienas svarbiausių tikslų – neetiško elgesio prevencija.

IV SKYRIUS

PAGRINDINĖS NORMOS (ELGESIO IR VEIKLOS PRINCIPAI)

8. **Pedagogo asmenybė**

8.1. Pedagogo profesinė etika reikalauja pašaukimo, atsidavimo savo darbui ir atsakomybės jausmo atlie­kant savo pareigas.

8.2. Pedagogas yra reiklus sau ir siekiantis tobulėti. Jam būdinga savistaba, savitvarda ir savęs ugdymas.

8.3. Pedagogui būtinas nuolatinis atsinaujinimas. Jis rūpinasi savo išsilavinimu, kvalifikacijos tobulinimu ir ieško geresnių darbo būdų.

9. **Atsakomybė**

9.1. Pedagogas atsako už jam patikėto pedagoginio darbo - ugdymo - kokybę ir rezultatus.

9.2. Pedagogas yra atsakingas už jo priežiūrai pati­kėtų mokinių fizinę, intelektinę, emocinę ir dvasinę ap­saugą.

9.3. Pedagogas yra atsakingas už administracijos jam pavestas funkcijas bei patikėtus resursus.

10. **Autoritetas, garbė, reputacija**

10.1. Savo elgesiu pedagogas palaiko ir saugo istoriškai susiklosčiusią pedagogo profesijos garbę.

10.2. Pedagogas perteikia tautos ir žmonijos kultūros vertybes jaunajai kartai, pagal išgales dalyvauja kul­tūros plėtros procesuose.

10.3. Bendraudamas su ugdytiniais ir visais kitais atvejais pedagogas yra pagarbus, mandagus ir korektiškas. Jis žino kiekvienai situacijai tinkamas etiketo normas ir jų laikosi.

10.4. Pedagogo autoritetas grindžiamas kompeten­cija, teisingumu, taktu, gebėjimu rūpintis ugdytiniais. Pedagogas nekuria savo autoriteto nekorektiškais bū­dais ir nepiktnaudžiauja juo.

10.5. Pedagogas auklėja savo teigiamu pavyzdžiu. Jis vengia moralizavimo, neskuba teisti ir nereikalauja iš kitų to, ko pats nepajėgia laikytis.

10.6. Pedagogas turi teisę į asmeninio gyvenimo pri­vatumą, tačiau jo pasirinktas gyvenimo būdas neturė­tų menkinti profesijos prestižo, saugo savo reputaciją.

11. **Santykiai su kitais asmenimis:**

11.1.Pedagogo bendravimas su ugdytiniais

11.1.1. Pedagogas pats pasirenka sau tinkamą bendra­vimo su mokiniais ar ugdytiniais stilių, kurio pama­tas - abipusė pagarba.

11.1.2. Pedagogas visų pirma yra reiklus sau. Pedagogo reiklumas ugdytiniui yra pozityvus ir gerai motyvuotas. Pedagogas niekad neturėtų prarasti saiko ir savitvardos.

11.1.3. Pedagogas pasirenka tokius darbo metodus, kurie skatina pozityvius ugdytinių bruožus ir tarpusavio santykius: savarankiškumą, savikontrolę, saviugdą, norą bendradarbiauti ir padėti kitiems.

11.1.4. Vertindamas ugdytinių elgesį ir pasiekimus, pe­dagogas siekia stiprinti jų savigarbą ir pasitikėjimą savo jėgomis, nurodyti tobulėjimo galimybes, kelti moky­mosi motyvaciją.

11.1.5. Pedagogas yra nešališkas, vienodai gerano­riškas ir prielankus visiems mokiniams. Paskelbęs nepagristai menkinančius ugdytinį vertinamuosius sprendimus, pedagogas stengiasi nedelsdamas ištaisyti savo klaidą.

11.1.6. Vertindamas mokinių pasiekimus balais, peda­gogas siekia objektyvumo ir teisingumo. Neleistina ten­dencingai mažinti ar didinti vertinimo balus.

11.1.7. Pedagogas nuolat rūpinasi savo kalbos ir ben­dravimo kultūra. Jo kalboje nėra keiksmažodžių, vulgarybių, šiurkščių, žeidžiančių frazių.

11.1.8. Pedagogas elgiasi diskretiškai. Pedagogui ne­leistina kitiems asmenims perduoti mokinio ar ugdytinio jam asmeniškai patikėtą informaciją, išskyrus įstatymų numatytus atvejus.

11.1.9. Pedagogas nepiktnaudžiauja savo tarnybine pa­dėtimi. Jis negali išnaudoti ugdytinių, reikalauti, kad šie jam teiktų kokias nors paslaugas ar patarnavimus.

11.1.20. Pedagogas yra tolerantiškas ugdytinių religiniams įsitikinimams ir politinėms pažiūroms. Jis neturi tei­sės primesti savo pažiūrų ugdytiniams.

11.2. Pedagogų bendravimas

11.2.1. Pedagogų tarpusavio santykiai grindžiami ko­legialumu, partneryste ir pagarba. Pedagogas saugo ne tik savo, bet ir savo kolegų autoritetą. Ugdytinių ar kitų asmenų akivaizdoje jis nežemina kolegų.

11.2.2. Pedagogai vengia nepagrįstų ir skandalingų tar­pusavio konfliktų. Kilus nesutarimams, siekia konstruk­tyviai juos įveikti.

11.2.3. Tos pačios įstaigos pedagogai vengia konkuren­cijos, trikdančios jų partnerystę atliekant bendrą dar­bą. Pedagogus sieja vienas kito palaikymas, pagalba, atvirumas ir pasitikėjimas.

11.2.4. Pedagogo pareiga ir teisė vertinti kolegų ir administracijos darbą. Už kritiką persekioti pedago­gą griežtai draudžiama. Kritika pirmiausia turėtų būti vidinė, t. y. sakoma mokyklose ar kitose ugdymo įstai­gose tarp pedagogų, o ne už mokyklos ribų. Išsakyti ją reikėtų akis į akį, o ne už akių. Mokykloje ar kitoje ugdymo įstaigoje neturėtų būti vietos apkalboms.

11.2.5. Kritiką reikia išviešinti tik tuo atveju, jeigu į ją visai nereaguojama, prasideda administracijos perse­kiojimai arba išryškėja nusikalstami veiksmai.

11.2.6. Kritika, skiriama kolegų arba administracijos darbui, veiksmams, sprendimams, požiūriams, poel­giams vertinti, neturėtų žeminti kritikuojamų asme­nų. Ji turi būti pagrįsta, konstruktyvi, taktiška, neuž­gauli, geranoriška. Svarbiausios pedagoginio gyveni­mo problemos svarstomos ir sprendimai, priimami at­virose ir laisvose pedagogų diskusijose.

11.3. Santykiai su administracija

11.3.1. Gimnazija remiasi žodžio ir įsitikinimų lais­vės, tolerancijos, demokratiškumo ir teisingumo prin­cipais.

11.3.2. Gimnazijoje puoselėjama bendravimo kul­tūra, pasireiškianti tarpusavio pagarba, geranorišku­mu ir mokėjimu susitarti. Už tokios atmosferos palaikymą yra atsakingas įstaigos vadovas.

11.3.3. Pedagogai negali būti administracijos diskrimi­nuojami, ignoruojami ar persekiojami dėl jų įsitikini­mų ar asmeninių simpatijų bei antipatijų. Administ­racijos santykiai su kiekvienu pedagogu grindžiami ly­giateisiškumo principu.

11.3.4. Administracija negali reikalauti ar rinkti infor­macijos apie asmeninį pedagogo gyvenimą, nesusijusį su darbo reikalavimais.

11.3.5. Gimnazijos vadovo ver­tinimai ir sprendimai yra pagrįsti realiais pedagogų nuo­pelnais, faktais ir nešališki. Pretendentai aukštesnei kvalifikacinei kategorijai gauti parenkami ir paremia­mi nepriklausomai nuo jų asmeniško artimumo ar pa­klusnumo administracijos vadovui.

11.3.6. Pedagogai turi teisę gauti iš administracijos in­formaciją, svarbią jų ir įstaigos darbui. Administracija negali nuslėpti ar tendencingai iškreipti informacijos, tu­rinčios įtakos pedagogo karjerai ir darbo kokybei. Peda­gogų bendruomenei svarbūs sprendimai įstaigoje priimami ir skelbiami remiantis viešumo bei dalyvavimo principais.

11.3.7. Intrigos, neįveikiami konfliktai, kenkimas ki­tiems ir pedagogų bendruomenės skilimas trukdo švie­timo ar ugdymo įstaigai atlikti savo tiesiogines funk­cijas. Įstaigos vadovas, ne­įstengiantis sureguliuoti aštrių, ilgai užsitęsusių konfliktų, turėtų atsistatydinti.

11.3.8. Gimnazija brangina savo reputaciją. Jeigu išaiškėja pedagogų bei atsakin­gų administracijos darbuotojų nusikaltimai bei šiurkštūs profesinės etikos pažeidimai, jos vadovas privalo atsi­statydinti. 11.4**.** Santykiai su mokinių tėvais ir globėjais

11.4.1. Pedagogas konsultuoja tėvus bei globėjus sprendžiant vaikų auklėjimo problemas, padeda švelninti tėvų ir vaikų konfliktus.

11.4.2. Pedagogas saugo vaikų patikėtą nuomonę apie savo tėvus arba globėjus, o tėvų arba globėjų – apie vaikus. Perduoti tokią nuomonę kitai pusei galima tik gavus tą nuomonę patikėjusio asmens sutikimą.

11.4.3. Pedagogai pagarbiai ir geranoriškai bendrauja su mokinių tėvais.

11.4.4. Pedagogų santykiai su tėvais neturi daryti įta­kos vaikų asmens bei pasiekimų vertinimui.

11.4.5. Pedagogų santykiams su ugdytiniais ir vertini­mui negali turėti įtakos jų tėvų bei globėjų parama gimnazijai.

11.5. Santykiai su visuomene

11.5.1. Pedagogas yra ne tik vaikų mokytojas, lavintojas ir auklėtojas, bet ir visuomenės švietėjas, kultūros vertybių saugotojas, padorus ir išsilavinęs žmogus.

11.5.2. Pedagogas stengiasi prisidėti prie visuomenės santarvės. Ne tik privačiame, bet ir viešajame gyveni­me pedagogas vengia vaidų, konfliktų, kivirčų.

11.5.3. Pedagogas gerai supranta ir vykdo savo pilietines pareigas ir socialinį vaidmenį. Jis vengia pabrėžto išskir­tinumo, tačiau taip pat nėra linkęs konformistiškai nusi­leisti iki bet kokios aplinkos ir su ja susitapatinti.

12. **Akademinė ir žodžio laisvė**

12.1. Pedagogas turi teisę naudotis įvairiais informa­cijos šaltiniais.

12.2. Atrinkdamas ir perteikdamas informaciją mo­kiniams, pedagogas laikosi objektyvumo, tinkamumo ir padorumo principų. Informacijos negalima tenden­cingai iškreipti ar pakeisti jos autorystės.

12.3. Pedagogas gali savo nuožiūra pasirinkti ug­domąją veiklą bei kurti naujus ugdymo būdus, jei šie yra tinkami, profesiniu požiūriu atsakingi bei pa­dorūs.

12.4. Pedagogas turi teisę viešai (raštu ar žodžiu) reikš­ti savo nuomonę apie mokyklos veiksmus, tačiau jo teiginiai negali būti tendencingai netikslūs, pikta­vališki ir įžeidūs.

12.5. Pedagogas neišviešina konfidencialios tarnybi­nės informacijos, skirtos vidiniams mokyklos ar kitos ugdymo įstaigos reikalams.

13. **Informacijos ir resursų naudojimas**

13.1. Pedagogai ir administracijos darbuotojai tau­piai ir pagrįstai naudoja materialinius ir kitus resur­sus. Darbo laiko nenaudoja savo asmeniniams reikalams.

14. **Asmeniniai interesai ir nusišalinimas**

14.1. Pedagogas ir gimnazijos vadovas yra objektyvus ir nesavanaudiškas. Jo tarnybinių sprendimų nelemia jo paties, jo šeimos narių, giminių ar draugų asmeniniai interesai.

14.2. Jei pedagogas dalyvauja taryboje, komisijoje ar kitoje darbo grupėje, turinčioje priimti sprendimus, kurių rezultatais jis pats yra asmeniškai suinteresuo­tas ir dėl to negali būti bešališkas, apie tai jis praneša svarstyme dalyvaujantiems asmenims ir nusišalina nuo balsavimo ar kitokio sprendimų priėmimo.

14.3. Pedagogas neatstovauja savo įstaigai kokioje nors byloje su kita įstaiga, įmone ar fiziniais asmenimis, jeigu su šiais bylos partneriais jis turi kokių nors privačių interesų ar sąskaitų ir gali būti asmeniškai suintere­suotas vienokia ar kitokia tos bylos baigtimi. Apie sa­vo suinteresuotumą jis praneša administracijos vado­vui ir bylą svarstantiems asmenims.

15. **Dovanos ir parama mokyklai**

15.1. Pedagogas yra sąžiningas ir griežtai laikosi įsta­tymų. Su pedagogo profesine etika nesuderinamas nei kyšio ėmimas, nei jo davimas.

15.2. Pedagogas, matydamas jam reiškiamą moki­nių, jų tėvų arba globėjų pagarbą ir norą parodyti jam padėką, tam tikromis progomis gali priimti jų dovanas.

15.3. Pedagogas gali priimti tik tokias dovanas, ku­rios yra teikiamos visiškai savanoriškai, neturi ir negali turėti papirkimo intencijos ir yra pakan­kamai kuklios, t. y. pačių mokinių ar jų tėvų padaryti daiktai, sukurti kūriniai, gėlės, saldumynai, suvenyrai ar kiti nebrangūs pirkiniai.

15.4. Pedagogas nedaro užuominų, nereiškia pageidavimų, nesitaria su kitais pedagogais, kad jie organi­zuotų mokinius arba tėvus tokioms dovanoms parū­pinti ar vaišėms suruošti.

15.5. Ugdymo įstaigos vadovas ar pedagogas gali pri­imti bet kokią nesavanaudišką mokinių tėvų paramą, skirtą ugdymo įstaigai. Apie tokios paramos suteiki­mą turi būti informuota visuomenė ir už ją pareikšta vieša padėka.

16. **Priėmimas į darbą ir paaukštinimas pareigose**

16. 1. Mokyklos ar kitos ugdymo įstaigos administra­cijos vadovas, priimdamas į darbą ar paaukštindamas darbuotojus pareigose, yra bešališkas. Jis negali savo šeimos nario ar giminės skirti savo pavaduotoju, ko­kio nors padalinio vadovu ar teikti kokių nors kitokių privilegijų.

16.2. Pedagogas negali daryti spaudimo administra­cijai, kad įstaigoje, kurioje jis pats dirba, būtų priim­tas į darbą ar paaukštintas pareigose jo šeimos narys, giminė arba artimas draugas. Svarstant tokį klausimą pedagogų posėdyje, priimant sprendimą jis turėtų ne­dalyvauti.

16.3. Imti atlyginimą bet kokia forma už priėmimą į darbą, kvalifikacinės kategorijos pakėlimą, paaukšti­nimą pareigose ir pan. yra neleistina.

**V SKYRIUS**

**BAIGIAMOSIOS NUOSTATOS**

17. Laikytis Kodekso reikalavimų – asmeninis pedagogo, siekiančio tinkamai ir kokybiškai atlikti savo pareigas, didinti profesijos prestižą ir pasitikėjimą šalies švietimo sistema, įsipareigojimas ir garbės reikalas, o jų pažeidimas užtraukia atsakomybę, numatytą Lietuvos Respublikos švietimo įstatyme ir kituose teisės aktuose, reglamentuojančiuose pedagogų veiklą.

18. Pedagogų etikos kodeksas skelbiamas gimnazijos internetiniame puslapyje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_